Ալֆոնսո Դեյվիս

**Ալֆոնսո Դեյվիս** (, ), կանադացի պրոֆեսիոնալ ֆուտբոլիստ։ Ներկայումս հանդես է գալիս Բավարիա Մյունխենի և Կանադայի ազգային հավաքականի կազմում։ Խաղում է վինգերի և ձախ պաշտպանի դիրքում։

## Ակումբային կարիերա
### Վանկուվեր Ուայթքեփս
Դեյվիսը Վանկուվեր Ուայթքեփսին միացել է 2015 թվականին։ 2016 թվականի փետրվարի 23-ին նա կնքեց իր առաջին պայմանագիրը Ուայթքեփս 2-ի հետ` դառնալով ամենաերիտասարդ ֆուտբոլիստը, ով պայմանագիր է կնքել USL-ում հանդես եկող ակումբի հետ`15 տարեկան, 3 ամսական հասակում։ Իր պրոֆեսիոնալ դեբյուտը նշեց ապրիլի 3-ին`Պորտլենդ Տիմբերս 2-ի դեմ խաղում։ Իր առաջին գոլը խփեց մայիսի 15-ին՝ ԼԱ Գալաքսի II-ի դեմ խաղում` դառնալով ամենաերիտասարդ ֆուտբոլիստը, ով գոլի հեղինակ է դարձել USL-ում։

Դեյվիսը Ուայթքեփսի առաջին թիմ հրավիրվեց 2016 թվականի Կանադայի առաջնության համար։ Հունիսի 1-ին իր առաջին հանդիպումը անցկացրեց Վանկուվերի կազմում` փոխարինման դուրս գալով Օտտավա Ֆյուրիի դեմ խաղի 72-րդ րոպեին։ 2016 թվականի հուլիսի 15-ին իր առաջին պայմանագիրը կնքեց Վանկուվեր Ուայթքեփսի հետ՝ նախատեսված մինչև 2018 թվականը։ Նա դարձավ երրորդ ամենաերիտասարդ խաղացողը, ով պայմանագիր կնքեց MLS-ի թիմի հետ և այդ պահին գործող ամենաերիտասարդ ֆուտբոլիստը MLS-ում։

Իր դեբյուտը MLS-ում Դեյվիսը նշեց 2016 թվականի հուլիսի 17-ին՝ Օռլանդո Սիթիի դեմ խաղում՝ դառնալով մրցաշարի պատմության այդ պահին երկրորդ ամենաերիտասարդ ֆուտբոլիստը։ Իր առաջին գոլը Վանկուվերի կազմում խփեց սեպտեմբերի 14-ին՝ Սպորտինգ Կանզաս Սիթիի դեմ խաղում։ Սեպետեմբերի 25-ին՝ Կոլորադո Ռեպիդսի դեմ խաղում Դեյվիսը դարձավ այդ պահին երկրորդ ամենաերիտասարդ ֆուտբոլիստը, ով թիմի մեկնարկային կազմում խաղադաշտ է դուրս եկել MLS-ում։ 2017 թվականի հոկտեմբերին նա The Guardian-ի կողմից ընդգրկվեց աշխարհի 60 լավագույն երիտասարդ տաղանդների ցանկում։ Իր առաջին գոլը MLS-ում Դեյվիսը խփեց 2018 թվականի մարտի 5-ին՝ Մոնրեալ Իմպակտի դեմ խաղում։ Հունիսի 10-ին նա գոլի և 3 գոլային փոխանցման հեղինակ դարձավ Օռլանդո Սիթիի դեմ խաղում։

2018 թվականի հուլիսի 29-ին Դեյվիսը 2 գոլի և 2 գոլային փոխանցման հեղինակ դարձավ Մինեսոտա Յունայթեդի դեմ խաղում՝ 4-2 հաշվով հաղթանակ պարգևելով իր թիմին։ Օգոստոսին Դեյվիսը թիմի մեկնարկային կազմում խաղադաշտ դուրս եկավ Կանադայի առաջնության եզրափակչի Տորոնտոյի դեմ երկու խաղերում, սակայն Վանկուվերը պարտվեց ընդհանուր 7-4 հաշվով։ Սեպտեմբերի 2-ին կանադացին գոլ խփեց Սան Խոսե Էրթկվեյկսի դեմ խաղում՝ օգնելով Ուայթքեփսին հաղթել 2-1 հաշվով։ Հոկտեմբերի 28-ին Դեյվիսը դուբլ ձևակերպեց Պորտլենդ Տիմբերսի դեմ խաղում, իսկ հանդիպումն ավարտվեց 2-1 հաշվով։ 2018 թվականին նա ճանաչվեց Վանկուվեր Ուայթքեփսի տարվա լավագույն ֆուտբոլիստ։ Ակումբի կազմում Դեյվիսը անցկացրեց 81 հանդիպում՝ դառնալով 12 գոլի և 14 գոլային փոխանցման հեղինակ։

### Բավարիա Մյունխեն
2018 թվականի հուլիսի 25-ին Դեյվիսը 5 տարվա պայմանագիր կնքեց Բավարիա Մյունխենի հետ՝ ակումբին միանալով 2019 թվականի հունվարի 1-ին։ Բավարիան ֆուտբոլիստի համար վճարեց 13.5 միլիոն դոլլար, որը կարող էր աճել մինչև 22 միլիոն բոնուսների դեպքում։ Իր դեբյուտը ակումբի կազմում նշեց հունվարի 27-ին՝ փոխարինելով Կինգսլի Կոմանին Շտուտգարտի դեմ խաղում։ Իր առաջին գոլը Բունդեսլիգայում խփեց մարտի 17-ին՝ Մայնց 05-ի դեմ խաղում՝ դառնալով Ռոկե Սանտա Կրուզից հետո ամենաերիտասարդ ֆուտբոլիստը, ով գոլ է խփել մյունխենյան ակումբի կազմում։ 2018-19 մրցաշրջանում Դեյվիսը անցկացրեց 6 հանդիպում՝ դառնալով 1 գոլի հեղինակ և օգնելով Բավարիային հաղթել Բունդեսլիգան։

2019 թվականի օգոստոսի 3-ին Դեյվիսը փոխարինեց Թոմաս Մյուլերին Գերմանիայի սուպերգավաթի Բորուսիա Դորտմունդի դեմ խաղում, սակայն Բավարիան պարտվեց 2-0 հաշվով։ Օգոստոսի 31-ին կանադացին գոլ խփեց Մայնց 05-ի դեմ խաղում՝ օգնելով իր թիմին հաղթել 6-1 հաշվով։ Առաջին հանդիպումը Բավարիայի մեկնարկային կազմում Դեյվիսը անցկացրեց միայն հոկտեմբերի 26-ին՝ Ունիոն Բեռլինի դեմ խաղում։ Իր դեբյուտը եվրոպական առաջնություններում նշեց նոյեմբերի 6-ին՝ Չեմպիոնների Լիգայի խմբային փուլի Օլիմպիակոսի դեմ խաղում։ 
[մինի|389x389փքս|Դեյվիսը [Կանադայի ֆուտբոլի ազգային հավաքական|Կանադայի հավաքականի կազմում 2018 թվականին]]

## Միջազգային կարիերա
Դեյվիսը ներկայացրել է Կանադան տարբեր տարիքային երիտասարդական հավաքականների կազմում։ 2016 թվականին նա ճանաչվեց Կանադայի տարվա լավագույն մինչև 17 տարեկան խաղացող՝ Մ17 և Մ20 հավաքականներում իր ելույթների շնորհիվ։ 2017 թվականին Դեյվիսը կրկին ճանաչվեց Կանադայի լավագույն մինչև 17 տարեկան ֆուտբոլիստ։

2017 թվականի հունիսի 6-ին Դեյվիսը ստացավ Կանադայի քաղաքացիություն և իրավասու դարձավ հանդես գալ Կանադայի ազգային հավաքականի կազմում։ Իր դեբյուտը ազգային հավաքականում նշեց 2017 թվականի հունիսի 14-ին՝ Կյուրասաոյի դեմ խաղում՝ 16 տարեկան հասակում դառնալով ամենաերիտասարդ ֆուտբոլիստը, ով հանդես է եկել Կանադայի հավաքականի կազմում։

2017 թվականի հունիսի 27-ին Դեյվիսը ընդգրկվեց Կանադայի՝ ԿՈՆԿԱԿԱՖ ոսկե գավաթի վերջնական կազմում։ Հուլիսի 8-ին նա դուբլ ձևակերպեց Ֆրանսիական Գվիանայի դեմ խաղում՝ դառնալով ամենաերիտասարդ ֆուտբլիստը, ով գոլ է խփել ԿՈՆԿԱԿԱՖ-ի գավաթում։ Հուլիսի 12-ին Դեյվիսը գոլի հեղինակ դարձավ Կոստա Ռիկայի դեմ խաղում։ Կանադան դուրս մնաց քառորդ եզրափակչից, իսկ Դեյվիսը դարձավ առաջնության միացյալ լավագույն ռմբարկուն, ճանաչվեց մրցաշարի լավագույն երիտասարդ ֆուտբոլիստը և ընդգրկվեց առաջնության խորհրդանշական հավաքականում։

2017 թվականի սեպտեմբերի 3-ին Դեյվիսը հեռացվեց խաղադաշտից Ճամայկայի դեմ խաղում՝ կարմիր քարտ ստանալով հանդիպման 76-րդ րոպեին։ 2018 թվականի սեպտեմբերի 9-ին նա 2 գոլային փոխանցում տվեց Ամերիկյան Վիրջինյան կղզիների դեմ խաղում, իսկ հանդիպումն ավարտվեց 8-0 հաշվով։ Հոկտեմբերի 17-ին՝ Դոմինիկայի դեմ խաղում Դեյվիսը դարձավ 2 գոլային փոխանցման հեղինակ՝ օգնելով իր թիմին հաղթել 5-0 հաշվով։ 2018 թվականին նա ճանաչվեց տարվա լավագույն կանադացի ֆուտբոլիստ։

2019 թվականի ամռանը Դեյվիսը մասնակցեց ԿՈՆԿԱԿԱՖ ոսկե գավաթին՝ անցկացնելով 4 հանդիպում և դառնալով 3 գոլային փոխանցման հեղինակ։ Կանադան հասավ մրցաշարի քառորդ եզրափակիչ, որտեղ 3-2 հաշվով պարտվեց Հայիթիին։ Սեպտեմբերի 11-ին Դեյվիսը խփեց Կուբայի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։

## Կարիերայի վիճակագրություն
### Ակումբային վիճակագրություն
*2019 թվականի նոյեմբերի 18-ի դրությամբ*

### Միջազգային վիճակագրություն
*2019 թվականի նոյեմբերի 18-ի դրությամբ*

### Միջազգային գոլեր

## Նվաճումներ
### Ակումբային
**Բավարիա Մյունխեն**

* Բունդեսլիգա. 2018–19
* Գերմանիայի գավաթ. 2018–19

### Անհատական
* Կանադայի տարվա լավագույն Մ17 ֆուտբոլիստ. 2016, 2017
* ԿՈՆԿԱԿԱՖ ոսկե գավաթի լավագույն երիտասարդ ֆուտբոլիստ. 2017
* ԿՈՆԿԱԿԱՖ ոսկե գավաթի լավագույն ռմբարկու. 2017
* ԿՈՆԿԱԿԱՖ ոսկե գավաթի խորհրդանշական հավաքական. 2017
*MLS All-Star. 2018
*Վանկուվեր Ուայթքեփսի տարվա լավագույն ֆուտբոլիստ. 2018
*Կանադայի տարվա լավագույն ֆուտբոլիստ. 2018

## Ծանոթագրություններ

## Արտաքին հղումներ
* Դեյվիսի պաշտոնական Տվիտերի էջը
* Դեյվիսի պաշտոնական Ինստագրամի էջը
* Դեյվիսը transfermarkt-ում
* Դեյվիսը soccerbase.com-ում
* Դեյվիսը WhoScored.com կայքում
* Դեյվիսը Բավարիա Մյունխենի պաշտոնական կայքում
* Դեյվիսը Վանկուվեր Ուայթքեփսի պաշտոնական կայքում
* Դեյվիսը ՈՒԵՖԱ-ի պաշտոնական կայքում

Կատեգորիա:Բավարիա Մյունխենի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Կանադայի հավաքականի ֆուտբոլիստներ
Կատեգորիա:Կանադացի ֆուտբոլիստներ
Կատեգորիա:Վանկուվեր Ուայթքեփսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ